Goncalves har fransk far og østtimoresisk mor, og er født og oppvokst i Frankrike. Moren og flere andre familiemedlemmer rømte fra Øst-Timor da hun var 12 år gammel, da landet ble invadert av Indonesia i 1975, og endte opp i Paris. Der møtte hun det som skulle bli Goncalves' far. Goncalves begynte med ski da han var to og et halvt år gammel, i Val-d’Isère, men bestemte seg som tenåring for at han ønsket å representere Øst-Timor i OL.